রহস্যমৃত্যু বাংলার অভিনেত্রী পায়েল চক্রবর্তীর। শিলিগুড়ির এয়ারভিউ মোড় সংলগ্ন একটি হোটেল থেকে উদ্ধার হল অভিনেত্রী পায়েল চক্রবর্তীর ঝুলন্ত দেহ। 
বাংলা সিরিয়াল ‘চোখের তারা তুই’-তে অভিনয় করে অনেকের নজর কেড়েছিলেন পায়েল। এর পরে ‘ককপিট’ (২০১৭)ছবিটিতে একটি ছোট চরিত্রে দেখা যায় তাঁকে। এ ছাড়া ‘গোয়েন্দা গিন্নি’ ও ‘জড়োয়ার ঝুমকো’-তেও অভিনয় করেছিলেন তিনি।
যাদবপুর অঞ্চলের বাসিন্দা পায়েল মঙ্গলবার রাতে একাই শিলিগুড়ির এয়ার ভিউ মোড় সংলগ্ন একটি হোটেলে রুম ভাড়া করেন। হোটেলটির ২১৩ নম্বর রুমে ছিলেন তিনি। কথা ছিল, পরের দিন সকালে গ্যাংটক বেরিয়ে যাবেন। বুধবার সকালে দীর্ঘক্ষণ রুম বন্ধ থাকায় হোটেল কর্মীরা তাঁকে বার বার ডাকাডাকি করেন। সাড়াশব্দ না পাওয়ায় সন্দেহ হয় হোটেল কর্মীদের। এর পরেই হোটেল কর্তৃপক্ষ খবর দেয় শিলিগুড়ি থানার পুলিশকে।
দেখুন প্রত্যক্ষদর্শীর বয়ান

 
 
হোটেলের ঘরের দরজা ভেঙে তাঁর উদ্ধার করে পুলিশ। তাঁর মোবাইল থেকে নম্বর সংগ্রহ করে ইতিমধ্যেই তাঁর পরিবারকে খবর দেওয়া হয়েছে পুলিশের তরফে। 
কী কারণে এই অভিনেত্রী আত্মহত্যা করলেন? যাদবপুর থেকে তিনি একা এসেছিলেন কেন? এই সবই খতিয়ে দেখছে পুলিশ।